Papersnake/gushiwen huggingface dataset:
酬陆长史倕诗
刘孝绰（南北朝）

王粲始一别，犹且叹风云。况余屡之远，与子亟离群。

如何持此念，复为今日分。分悲宛如昨，弦望殊挥霍。

行舟虽不见，行程犹可度。度君路应远，期寄新诗返。

相望且相思，劳朝复劳晚。薄暮阍人进，果得承芳信。

殷勤览妙书，留连披雅韵。冽洲财赋总，慈山行旅镇。

已切临睨情，遽动思归引。归欤不可即，前途方未极。

览讽欲谖诮，研寻还慨息。来喻勖雕金，比质非所任。

虚薄无时用，徘徊守故林。屏居青门外，结宇霸城阴。

竹庭已南映，池牖复东临。乔柯贯檐上，垂条拂户阴。

条开风暂入，叶合影还沈。帷屏溽早露，阶霤扰昏禽。

衡门谢车马，宾席简衣簪。虽愧阳陵曲，宁无流水琴。

萧条聊属和，寂寞少知音。平生竟何托，怀抱共君深。

一朝四美废，方见百忧侵。曰余滥官守，因之溯庐久。

水接浅原阴，山带荆门右。从容少职事，疲病疏僚友。

命驾独寻幽，淹留宿庐阜。庐阜擅高名，岧岧凌太清。

舒云类紫府，标霞同赤城。北上轮难进，东封马易惊。

未若兹山险，车骑息逢迎。山横路似绝，径侧树如倾。

蒙笼乍一启，磥硊无暂平。倚岩忽回望，援萝遂上征。

乍观秦帝石，复憩周王城。交峰隐玉霤，对涧距金楹。

风传凤台琯，云渡洛宾笙。紫书时不至，丹炉且未成。

无因追羽翮，及尔宴蓬瀛。蓬瀛不可托，怅然反城郭。

时过马鸣院，偶憩鹿园阁。既异人世劳，聊比化城乐。

影塔图花树，经台总香药。月殿曜朱幡，风轮和宝铎。

园桓即重岭，阶基仍巨壑。朝猿响甍栋，夜水声帷薄。

馀景骛登临，方宵尽谈谑。谈谑有名僧，慧义似传灯。

远师教逾阐，生公道复弘。小乘非汲引，法善招报能。

积迷顿已悟，为欢得未曾。为欢诚已往，坐卧犹怀想。

况复心所积，兹地多谐赏。惜哉无轻轴，更泛轮湖上。

可思不可见，离念空盈荡。贾生傅南国，平子相东阿。

优游匡赞罢，纵横辞赋多。方才幸同贯，无令绝咏歌。

幽谷虽云阻，烦君计吏过。
神堤
何在田（清代）

呜呼，河伯不仁。令受民于天子，戕吾民，令宁当以身。

民为鱼兮，令不忍独生。长鲸利齿饥蛟舞，欲诉冯夷逢帝怒。

可怜恨比沧溟深，碧血空斑堤畔土。令有一片心，不化精卫魂，化为砥柱坚。

精卫只解衔木石，砥柱万古回狂澜。呜呼，古之名贤率以死守职，公独不幸而罹不测。

君不见汉王尊、宋苏轼。
余既和乐天诗而喜于年及之心犹不能自已又复
吴芾（宋代）

故园春到已三旬，满目繁华未觉贫。
年老得逢无事日，心闲不类有官人。
戴花休管头无那，酌酒何妨手自亲。
七十人生从古少，安知来岁有吾身。
乌𣡶角行
释居简（宋代）

村村花柳春菲菲，乌𣡶声动清昼迟。梅花噎噎不成弄，黄钟大吕相因依。

川平野阔牛背稳，水坳山曲人烟稀。一声一声断复续，十十五五喧牧儿。

四郊唤得堕农起，不作阳关肠断声。凄其道傍驻马远，游子往往不减阳关悲。

此声岂解令人悲，朝燕暮越远别离。亦复岂能使人喜，蒉桴土鼓相酣嘻。

于戏此乐吾独知，尚记天台委羽破雨开林扉。自鞭觳觫耦沮溺，白水没膝同扶犁。

是非利害不到耳，终日听此呜呜吹。风淳调古相浃洽，不与市道趋浇漓。

朅来脚踏软红陌，不闻此曲闻此诗。借翁语险久不和，迩来作者如埙篪。

埙篪虽美与时背，岂若乌𣡶方适时。
白云对月
张镇孙（宋代）

万山飞翠映瑶空，一抹晴霞淡复浓。
何意海风吹不断，归鸦飞带过前峰。
秋归
刘珊（清代）

秋色忽如此，门前落叶深。蹉跎游子恨，慰藉老亲心。

新雨蝉声足，斜阳雁影沈。不应怨迟暮，流水自鸣琴。
南轩
曾巩（宋代）

木端青崖轩，惨淡寒日暮。
鸣鸠已安巢，飞鹊尚求树。
物情限与夺，兹理奚以据。
谅知巧者劳，岂得违所赋。
久无胸中居，颇识书上趣。
圣贤虽山丘，相望心或庶。
灯二首
林之奇（宋代）

月明方始觉星稀，烛照还知灯力微。
若使世间无圣哲，草根萤爝总光辉。
空屋 元微之诗有朝辞空屋去
王彦泓（明代）

秋屋凝尘暗簟纹，冷风萧瑟动灵裙。床头剩药求医卖，箧底遗灵任婢分。

痛定更思贫妇叹，才荒犹阙奠妻文。凄凉欲就魂筵醉，把酒相呼泪雨纷。
失调名
崔若砺（唐代）

愁殢有兵尊，老怕能言李。
兴庆池禊宴
宋宏（宋代）

名臣临俊域，和气□芳春。
禊饮傅佳节，时贤冠上宾。
绿波浮画舸，芳草染朱轮。
行乐有仁政，欢声沸水滨。
回寄圣寿聪老
苏辙（宋代）

五年依止白莲社，百度追寻丈室游。
睡待磨茶长展转，病蒙煎药久迟留。
赞公夜宿诗仍作，巽老堂成记许求。
回首万缘俱一梦，故应此物未沉浮。
洞庭秋月
赵蕃（宋代）

平湖万里宽，秋月一天白。
隐隐岳阳楼，有人自横笛。
塞上与郑将夜饮
杨冠卿（宋代）

几年京洛暗胡尘，老上龙庭恨未焚。
安得君王倚天剑，提携直上决浮云。
送道士赴阙试经
王恭（明代）

仙游何必怅离心，楚水吴山鹤上吟。更想清晨诵经处，蓬莱宫殿五云深。
晨谒宫门小雨初过
宋庠（宋代）

宫漏签声急，天街雨脚微。晓寒凌禁树，春气裛朝衣。

瑞雾轻犹湿，香尘重不飞。鸡人传钥出，华旭满彤闱。
鹦鹉
弘历（清代）

鹦鹉虽能言，所言自不知。清晨对笼语，巧舌能效为。

张华教啄对，何忠代寄信。审然乃鸟妖，事不可为训。

雀房饲养熟，习惯听数言。背笼乃语他，诚恐无端传。

甲乙二内侍，甲痴乙者黠。鹦见甲者驯，见乙鸣戛戛。

甲为鹦爬搔，展翅意若喜。有时眠掌上，驱之亦弗起。

乙持果实来，漫饵实相撩。鹦亦伺其怠，利嘴噍如雕。

因悟昌黎言，小黠乃大痴。智固不可逞，物固不可欺。

即事摛藻词，物各具性灵。中孚豚鱼吉，可以诠羲经。
送友人之京营葬
屈大均（明代）

匍匐京东去，先公返葬时。鸟伤河上土，猿哭墓门枝。

霜露沾濡早，牛羊踯躅迟。沙场多战绩，泪洒道旁碑。
送丁郎中守江州
苏颂（宋代）

南朝兵马临江镇，圣世麾符守土臣。
此日风声动湓浦，早年名土浃淮邻。
琵琶昔有天涯曲，{左舟右冓}{左舟右鹿}今无境外人。
退食优游多胜赏，杯觞不负庾楼春。
题窦晼画晼 其二
陈廷敬（清代）

春蚓秋蛇虿尾钩，家鸡野鹜岂同俦。祇应落墨惊纨扇，画作桓家乌牸牛。
又成父弟往馀干谒赵叔遂至池阳庐陵谒二周先生长句送行
赵蕃（宋代）

归我山中未一年，两回题子送行篇。况今客路飞红叶，不比春风啼杜鹃。

东阁翘材嗟久阔，长沙夜席已喧传。子行历聘应兄问，并谢江东有二天。
荷兰夜宴
李鸿章（清代）

出入承明四十年，忽来海外地行仙。华筵盛会娱丝竹，千岁镫花喜报传。
临川梁译投冰溪救母谢昌国作孝德记杨廷秀有诗次其韵译不仕年四十九而终
周必大（宋代）

王祥名冠晋公卿，大节宁非为剖冰。救母如梁真笃孝，奈何不贵不长生。
梅花喜神谱·小蕊一十六枝
宋伯仁（宋代）

生长沧波中，收罗向书室。
剡藤无不平，祗恐无椽笔。
总题
葛绍体（宋代）

塘曲椒和桑共老，山头松与麦齐青。
人家岁计村南北，似识豳风旧典刑。
经炉峰兰若
王恭（明代）

迢递孤峰里，空门偶独行。野云随杖屦，古木带檐楹。

月出禅初定，僧闲鸟自鸣。兴阑归自晚，钟磬有馀声。
石孙试童子郡广文赠之诗代赓为谢
方岳（宋代）

不缘青紫不明经，科目多惭旧两生。
三豕鲁鱼曾未学，一蜗蛮触已争名。
栋梁材欲丘山重，沧海珠遗星斗明。
未必童乌能辨此，乃翁先已荷陶成。
旌德观
郑清之（宋代）

绿蓑青笠惯菰蒲，错认东湖处士居。
舟尾笑迎车后客，渡头催买网中鱼。
水程趣戍半规日，山意论交千卷书。
归去重楼试凝望，恍曾云气矗凌虚。
献知己
喻凫（唐代）

亦忝受恩身，当殊投刺新。竟蒙分玉石，终不离埃尘。

大谷非无暖，幽枝自未春。昏昏过朝夕，应念苦吟人。
题李克明依绿园
曾丰（宋代）

主人不制眼之欲，买断江天犹未足。
更开两岸小乾坤，而种十洲灵草木。
江中照出花木真，诗中传出花木神。
片言只字略点化，四时六气长含春。
梦草未终俄梦蝶，栩栩羲皇上头客。
未觉身居安乐窝，那知园是华胥国。
送干寿道同知北上
陆文圭（元代）

甲寅诏下兴贤才，吴中多士轰春雷。
门外鹄袍那可数，一人独上黄金台。
宦途诘曲容下得，直向东海窥蓬莱。
蓬莱水阔云气浮，眼看健翮摩天游。
故乡六载不归去，老尽西风菊径秋。
归来四壁亦不恶，人羡锦衣君不觉。
馆姓茂苑正凄凉，古汴黄河复漂泊。
问乡安在迟一见，承恩内直金华殿。
从容薇阁演丝纶，花间应隔同年面。
自恨山中老樗栎，拥腫不堪逢匠石。
枯梢无复起春风，一生空负吹嘘力。
读汲黯传
耶律铸（宋代）

多欲危言已动心，积薪馀论更骎骎。足令不得中郎位，枉被人讥泪染襟。
澹然亭八景有序 其八 瀛洲晚渡
卢龙云（明代）

清江环抱号瀛州，日晚人归古渡头。波带夕阳催荡桨，潮生海月待维舟。

尘途不定时来往，鸥鸟无心自去留。始识澹中馀隽永，萧然身世即丹丘。
张丞书来许舟相迎舟竟不至戏答
乌斯道（明代）

玉人空寄锦云笺，目断蛟门动隔年。昔日移山曾泣鬼，如今缩地却惭仙。

云随鱼鸟江天阔，春到莺花野日妍。渡口柳条应见笑，夕阳长有落潮船。
秋深柳·兰渚
姚燮（清代）

疏火照船衾。杜宇千山啼梦醒。百里夜潮双桨，月到越王城。

秋百动乡情。盼不了长亭短亭。木落烟寒，雁飞天远，人语楼深。
浣溪沙
张元干（宋代）

一枕秋风两处凉。雨声初歇漏声长。池塘零落藕花香。

归梦等声归燕去，断肠分付断云行。画屏今夜更思量。
何夫人蕉阴小像重装题句四首 其四
夏孙桐（清代）

黻佩浮荣叹不辰，白头展画一沾巾。沧桑五十馀年事，只付麻姑话劫尘。
雨行宿高冈入家戏成口号
曹彦约（宋代）

过了一坡更一坡，中间田道水成涡。
雨来更聚担肩重，泥滑不休行步多。
奈老杉松犹偃蹇，趋时桃李暂蹉跎。
炊烟恋屋不肯出，夜宿人家烧薜萝。
过金牛自劳 其二
李新（宋代）

帖崄缘虚知几蟠，小山细水入平宽。云何瘿妇翻相笑，土木形骸亦属官。
答惠州郑别驾惠葛布
陈献章（明代）

惠我一疋葛，缝衣笑不奢。赋诗酬别驾，爱酒典邻家。

独酌秋风里，浩歌山月斜。醉魂不觉远，卧探惠阳花。
宫词 其三十六
赵佶（宋代）

金波如昼丽彤庭，夜寂无人傍玉宁。惟有直更宫女伴，呼来方得近鸾屏。
次韵富季申雪中即事时闻北敌起兵 其二
赵鼎（宋代）

无才居客右，孤坐一窗间。梦到广寒殿，人来姑射山。

舞低明佩冷，妆罢落花斑。便欲凌风去，天门隔九关。
初春送姚巨六邓立人归循州
释今无（明代）

上国新杨柳，攀来带惠风。赠君从此去，春色正无穷。

月过邮亭白，花经郡县红。甘泉知可献，那解叹飘蓬。
山中梅花
薛嵎（宋代）

已有梅花未有诗，青山相对动愁眉。
山翁只在山中住，花落花开总不知。
开关
冯秀莹（清代）

镇日不开关，于书癖好班。贫犹嫌鹤佞，病始觉松间。

答简慵经岁，寻诗梦入山。晨醒身在簟，颇悔又飞还。
赠出塞客
薛能（唐代）

出郊征骑逐飞埃，此别惟愁春未回。

寒叶夕阳投宿意，芦关门向远河开。
送春
吴锡畴（宋代）

红衬晴霞一角天，小楼重上眺前川。
莫言春去无踪迹，尽在枝头嫩绿边。
德远叔坐上赋肴核八首糟蟹
杨万里（宋代）

横行湖海浪生花，糟粕招邀到酒家。
酥片满螯凝作玉，金穰熔腹未成沙。
偈颂一百六十首
释宗杲（宋代）

今朝三月十五，已得如膏之雨。
农夫鼓腹歌谣，万象森罗起舞。
姚性存将归鹤沙以诗见别次韵
袁凯（明代）

十年避地谁知我，此日看君自可人。
空谷正思驹皎皎，清溪还度石磷磷。
韩公住处皆荒服，区册归时及早春。
闻道沙边风俗好，老夫东望欲为邻。
句
刘望之（宋代）

海山无瘴八蛮清。
新楼诗二十首。海棠
李绅（唐代）

海边佳树生奇彩，知是仙山取得栽。琼蕊籍中闻阆苑，

紫芝图上见蓬莱。浅深芳萼通宵换，委积红英报晓开。

寄语春园百花道，莫争颜色泛金杯。
郭四朝叩船歌四首 其一
许翙（魏晋）

清池带灵岫，长林郁青葱。玄鸟翔幽野，悟言出从容。

鼓楫乘神波，稽首希晨风。未获解脱期，逍遥丘山中。
戏咏猩猩毛笔二首
黄庭坚（宋代）

明窗脱帽见蒙茸，醉著青鞋在眼中。
束缚归来傥无辱，逢时犹作黑头公。
题开元寺水阁
赵嘏（唐代）

年来独向此游频，谢氏青山与寺邻。
朱槛夜飞溪路雪，碧林晴隔马蹄尘。
波穿十里桥连寺，絮压千家柳送春。
杨柳清明近二首 其二
舒岳祥（宋代）

杨柳清明近，梨花气候寒。谁家争蹴鞠，客子泪阑干。

茇舍凤栖小，芹泥燕子宽。西湖吾旧梦，见说不堪看。
祀马将军竹枝辞
马之纯（宋代）

松山父老至今思，尝问将军归不归。
岩头草木成弋戟，雨后溪声听鼓鼙。
落第
孟郊（唐代）

晓月难为光，愁人难为肠。
谁言春物荣，独见叶上霜。
雕鹗失势病，鹪鹩假翼翔。
弃置复弃置，情如刀剑伤。
次韵周开祖九日登金山
蔡肇（宋代）

恨不从公此日游，凭陵天堑权黄头。
江回巨浸吞三岛，云破危栏览数州。
故事能追彭泽亮，清谈思对漆园周。
黄花白酒鲈鱼晚，别有江南一段秋。
春夜
陈师道（宋代）

宿鸟一枝足，争林终夜鸣。
庭花当户发，江月向人明。
鸟度清溪影，风回晚市声。
梦中无好语，池草为谁生。
鹊桥仙（二色莲）
赵彦端（宋代）

藕花亭上，无尘无暑，滟滟一池秋韵。绿罗宝盖碧琼竿，翠浪里、亭亭月影。

一家姊妹，两般梳洗，浓淡施朱传粉。夜深风露逼人怀，问谁在、牙床酒醒。
题灵岩寺
白居易（唐代）

娃宫屧廊寻已倾，砚池香径又欲平。二三月时何草绿，几百年来空月明。

使君虽老颇多思，携觞领妓处处行。今愁古恨入丝竹，一曲凉州无限情。

直自当时到今日，中间歌吹更无声。
友人会宿
李白（唐代）

涤荡千古愁，留连百壶饮。
良宵宜清谈，皓月未能寝。
醉来卧空山，天地即衾枕。
廓然再和复答之六首 其一
释德洪（宋代）

独立湖边一笑新，纷纷世事信非真。竹林逢寺端须往，藜杖敲非不怕瞋。

僮仆见人空自若，轩窗幽处亦藏春。老僧那识闲来兴，怪我时时过此频。
十五夜月
陈师道（宋代）

向老逢清节，归怀托素晖。
飞萤元失照，重露已沾衣。
稍稍孤光动，沉沉众籁微。
不应明白发，似欲劝人归。
观盂兰放水灯
林占梅（清代）

一派繁华眼欲迷，瑜伽接引向西溪。灯光灿烂千家共，人语喧呼百戏齐。

直使水神惊耀蚌，重教鳞族诧燃犀。今宵暂弛金吾禁，归路频闻报晓鸡。
甲子秋怀
郝经（元代）

江馆无家久似家，西风院落老天涯。黄缠薯蓣犹多叶，绿拥芙天尚未花。

纱幕坠尘归晚燕，窞池生草窟秋蛙。枯肠欲断谁濡沫，击柝声中夜煮茶。
谢演师送梅
陆游（宋代）

早梅时节到江南，已判樽前酒满衫。
输与西邻明上座，解从大庾岭头参。
悼往
胡宿（宋代）

昨夜西楼月，团圆似去年。凤屏非复旧，虎枕未成眠。

破恨凭湘酎，流哀寄蜀弦。葛华与参宿，此见恐无缘。
苏台别意送沈原复还琴川（集本不载）
杜琼（明代）

相逢未几即思归，忍听朝来歌《式微》。
绿酒数杯游子去，青山百里故人稀。
杏花微雨飘离席，杨柳东风拂钓矶。
明日到家春正暖，祓除时节试春衣。
金陵府舍重建金山亭二首
苏颂（宋代）

地出城隅辟故台，斩茅删竹受良材。
春塘梦草成诗后，画栋飞云式燕开。
一境山形天际望，四时风物坐中来。
府公经构民偕乐，鱼鸟犹知喜躍回。
{左氵右复}首座出上雪窦
释智朋（宋代）

老气如虹久屈蟠，把茅容易入深山。
长庚未话先肠断，冷债如今要得还。
泛江至土坊
杨时（宋代）

万顷江湖远，孤乘一叶船。
雁飞云外字，篷掩水中天。
波静橹声息，风微帆影偏。
回环聊注目，浩荡接清烟。
丰干寒拾赞
释心月（宋代）

道兮无贫，德兮有邻。
五峰双磵，谁主谁宾。
相靠而睡也，象王回顾。
相呼而笑也，狮子嚬呻。
噫，不省这个意，
修行徒苦辛。
芦雁词
周玄（明代）

田食不厌肥，沙宿不厌广。天长洲渚静，露下蒹葭响。

关河屡超忽，寒暑互来往。南翔先雪过，北翼迎春返。

预愁远道苦，岂暇高丘想。同类聊自持，分飞恐矰网。
袷乡回升楼
佚名（隋代）

涣号爰发，皇敷至仁。
幽隐尽达，洪德日新。
国容肃穆，天宇晏温。
惠浃四远，富寿无垠。
送夏侯校书归华阴别墅
卢纶（唐代）

山前白鹤村，竹雪覆柴门。候客定为黍，务农因燎原。

乳冰悬暗井，莲石照晴轩。贳酒邻里睦，曝衣场圃喧。

依然望君去，余性亦何昏。
狐
丁谓（宋代）

安问谢张纲，依凭恃堞长。获三当战狩，用一胜千羊。

冰渡忧濡尾，风嗥乐在梁。莫言无粹白，九尾荐佳祥。
秦楼月
向子諲（宋代）

虫声切。柔肠欲断伤离别。伤离别。几行清泪，界残红颊。

玉阶白露侵罗袜。下帘却望玲珑月。玲珑月。寒光凌乱，照人愁绝。
画鹤二首 其一
李东阳（明代）

旧载仙人白玉笙，即随沦谪下瑶京。空山试舞前溪月，记得霓裳拍里声。
次韵酬祝彦直
王庭圭（宋代）

矍铄犹能一据鞍，将军虽老未甘闲。谬携鱼目投龙颔，正类蒹葭倚玉山。

词力倒倾江汉底，光芒今射斗牛间。珠玑赠我应难久，却恐风雷夜掣还。
早春
张籍（唐代）

羸病及年初，心情不自如。多申请假牒，祗送贺官书。

幽径独行步，白头长懒梳。更怜晴日色，渐渐暖贫居。
车攻
佚名（先秦）

我车既攻，我马既同。四牡庞庞，驾言徂东。
田车既好，四牡孔阜。东有甫草，驾言行狩。
之子于苗，选徒嚣嚣。建旐设旄，搏兽于敖。
驾彼四牡，四牡奕奕。赤芾金舄，会同有绎。
决拾既佽，弓矢既调。射夫既同，助我举柴。
四黄既驾，两骖不猗。不失其驰，舍矢如破。
萧萧马鸣，悠悠旆旌。徒御不惊，大庖不盈。
之子于征，有闻无声。允矣君子，展也大成。
逍遥咏
宋太宗（宋代）

五金并八石，一一注仙经。
雅有深仁行，无非不暂停。
日华精汞法，月魄炼砂灵。
入圣超凡骨，变化本真形。
【南吕】枝枝花_赠小园春些
薛昂夫（元代）

赠小园春
些些并蒂红，指指连枝翠。悭悭金谷路，窄窄五陵溪。枝片花飞，泄漏春消息。舞盘中歌扇底，刮得尽风月无多，趱得过繁华有几？
【梁州第七】枝两个莺俦燕侣，五七双蝶使蜂媒。窖来宽也称游人戏。眼孔大刘晨未识，脚步长杜甫先迷。画帧上香销粉滴，镜奁中绿暗红稀。唾津儿浸满盆池，手心儿擎得起屏石。苔钱儿买不断闲愁，花瓣儿随手着流水，柳丝儿送不够别离。锦堆，翠积。海棠偷足相思睡，名偏小景偏媚。赚得东君不忍归，枝撮儿芳菲。
【余音】楚阳台云雨无三尺，桃源洞光阴减九十。玉拶香挨这窝儿地，堪信道枝寸阴可惜。千金价总宜，锦步幛何须五十里？
崔十八新池
白居易（唐代）

爱君新小池，池色无人知。见底月明夜，无波风定时。

忽看不似水，一泊稀琉璃。
出塞门
许棠（唐代）

步步经戎虏，防兵不离身。山多曾战处，路断野行人。

暴雨声同瀑，奔沙势异尘。片时怀万虑，白发数茎新。
对雪二首
宋祁（宋代）

萦丛著树半潇潇，皓气妍华混泬寥。
为倚风流偏解舞，故藏朝晛未成消。
玉绳四彻仙峰迥，银界三千佛国遥。
向曙纷纷殊未已，九门知有谢庄朝。
招友生
朱松（宋代）

雨收天气欲清明，犹有馀寒在粥饧。马队客勤贪昼永，鳣堂人病想身轻。

读书有味齑盐好，对境无情梦寐清。欲话此怀须我辈，一来蜡屐伴春行。
住金塔寺十四首 其二
释函可（明代）

居山不在高，但自远城市。城市非江河，日日波涛起。
闻莺
韩维（宋代）

雨重朱实垂，风生绿阴乱。
珍禽何所来，清响千万变。
先鸣如有得，欲去不无恋。
谁与缓哀弦，林间写幽啭。
禊日春雨初宿西月微明思从中来漫成九绝 其一
郭之奇（明代）

禊日休临水，春风合在山。山光无晓暮，为我独来还。
秋日杂兴 其二
谢隽伯（宋代）

高槐堕疏花，梁燕感时节。神飙驾轻翮，行计夙已决。

飞鸣绕前驾，似与主人别。乌衣隔海云，去去避霜雪。

故垒尚未归，相期杏花月。
次王勉夫见招
章甫（宋代）

浪迹踰三纪，知音只数公。
拙非今日用，愚与古人同。
宾客虽常满，箪瓢或屡空。
躬耕逢岁旱，拄杖立西风。
咏梅
释文珦（宋代）

怪怪复奇奇，照溪三两枝。
首阳清骨骼，姑射静丰姿。
桃李应非伍，松筠素有期。
凭他伴幽寂，玉笛且休吹。
题引子龙
赵偕（元代）

黑云万里随长风，白日失色天濛濛。老龙翻身出海底，瞬息之濛升太空。

小龙奋跃力尚微，举头大叫追其宗。老龙正飞复回顾，煇煇紫电生双瞳。

浩然神气两相接，其濛变化难形容。秋蟾老子写此图，野夫一见心忡忡。

苦念苍生久枯槁，焚香再拜心肃恭。上祈老龙垂恻隐，特遣龙子施神功。

四时膏泽及时降，大有五谷年登丰。风不鸣条雨破块，厝民寿域时熙雍。

龙兮龙兮，有功如此，斯不失其为真龙。
庆元改元浦城桑田大稔余按视次告父老
曾丰（宋代）

农桑初轸素餐忧，幸尔天然大有秋。壮穗凝镰黄䆉稏，柔丝滑杼白绸缪。

黎明妇女放鸡犬，薄暮儿童归马牛。饱煖自聊无背本，轻肥相尚莫如流。
咏松
罗亨信（明代）

矫劲神偏古，孤高韵自清。终令众恶草，不敢傍根生。
出近村晚归
陆游（宋代）

苦雨秋将晚，羁愁酒易醺。
百年终腐骨，万事尽浮云。
果熟多猿嗛，林疏过鹿群。
亦思书触目，老嬾不成文。
野亭公杂咏六首 其三 野山
顾璘（明代）

谁铲太嵩角，置向莘野前。相看仅寻丈，宛若万仞然。

清华发草树，秀色生云烟。下有谢安石，闭户方高眠。
句
杨巽斋（宋代）

自有娇红间苍叶，不随凡卉待春回。
如龙化作青藜焰，宁用窗前设短檠。
曾潮州万顷增辟贡院以元夕落成寄诗次韵
王十朋（宋代）

韩公来自九重天，再见潮阳吏部贤。唾手渠渠蜚夏屋，挥毫混混写源泉。

丹霄有月逢三五，圣世生才协半千。太守落成应有语，立朝名节看儒先。
送公济还阙下
强至（宋代）

不候关征满岁归，邑人徒尔挽行衣。
肯将泪对残花落，应自心先去鸟飞。
官向长安多富贵，君当即日享轻肥。
绿槐阴合天街后，恰缀宸班拱帝晖。
得陈士业先生书却寄
黎延祖（明代）

十年瞻望虎头城，剑气狼烟暝未明。父党犹存能问讯，江西不远却难行。

开书泪满高僧衲，频梦怜深孺子情。遥想旧时梁下榻，悲凉相对话平生。
野外遥占浑将军
史昂（唐代）

山头一队欲凌云，白马红旗出众群。诸人气色不如此，祇应者个是将军。
梦行西湖梅花下 其二
周紫芝（宋代）

春云收尽忽斜阳，梦里梅花带雨香。却上小舟谁是伴，回头只有棹船郎。
寄王彦强府倅 其三
凌云翰（元代）

日日呼奴采涧芹，柁楼晚饭愧慇勤。草堂不用忧春雨，尘甑应劳念史云。

关塞巳通流马道，江湖空羡白鸥群。来禽青李犹堪寄，为向山阴报右军。
送王宣乐先生秩满归西江
王佐（明代）

桐江八月西风急，冠盖纷纷送行客。相看俱是异乡身，满目离愁禁不得。

君持教铎今十霜，缤纷桃李罗门墙。桷榱梁栋收时誉，行将此绩陈明光。

明光尚远家林近，拨棹西还逐归兴。柯山云散晚峰青，苕溪水落寒潭净。

到家正值黄花开，摧柑击蟹罗尊罍。霞觞满注为亲寿，华堂顿觉移蓬莱。

人生百岁贵行乐，何必拘拘恋名爵。由来宦海多风波，伊孰如君独先觉。

我来托交虽未深，多君意气如南金。欲知去住两相忆，明月一天千里心。
和颜长道寄三首 其一 首夏
韦骧（宋代）

秀邑发丛萱，清阴泛新竹。园林足幽思，扬扬曲池曲。

奚独念春归，爱此未炎燠。
赠棋士兼相
蔡沈（宋代）

嵯峨远游冠，过我田里居。
手谈达要妙，心计有卷舒。
把握杀活机，操持开阖枢。
总总如乱兵，纷纷若奔车。
观者皆怵惕，敌人更揶揄。
一着起疲废，万口惊諠呼。
巧思自神授，智慧非常拘。
又闻风鉴精，许与且不渝。
群公赠诗文，称述良匪虚。
自昔少兼能，今挟二术俱。
奕秋与许负，世异同一躯。
惜哉惟艺名，问学当何如。
土牛
苏辙（宋代）

天地非不仁，万物自刍狗。
土牛适成象，逡巡见屠剖。
田家挽双适，归理缫丝釜。
生无负重力，死作初耕候。
碎身本不辞，及物稍无负。
君看刘表牛，岂脱曹公手。
颂古八首
释元聪（宋代）

一下兰桡蓦口鞭，大洋海底火烧天。
父南子北家何许，风满长空月满船。
金谷
汪遵（唐代）

晋臣荣盛更谁过，常向阶前舞翠娥。

香散艳消如一梦，但留风月伴烟萝。
贺新郎（饯广帅马方山赴召）
李公昴（宋代）

世羡官高大。又谁知、几多卿相，身荣名坏。我辈相逢无愧色，彼此苍颜健在。又容易、分携越海。写出阳关离别恨，看一行、雁字斜飞界。天下宝，愿自爱。

白衣苍狗须臾改。久冥心、鸡虫得失，晏鸟鹏迟快。君带貂蝉头上立，老我荷衣草带。肯此膝、向人雅拜。远饯元非趋炎者，二十年、相与形骸外。义金石，更坚耐。
三次韵
叶梦得（宋代）

荒林寂寂鸟飞飞，旧事那容数一圻。山色自怜云泱莽，暮寒犹作雨霏微。

谈馀故喜珠仍在，境胜端知玉有辉。问取塔中黄面老，此生何处是真归。
早题
赵蕃（宋代）

欲雨雨似止，为霜霜不成。
山云解衣带，晚日挂铜钲。
偈公六十五首
释咸杰（宋代）

久雨忽晴，天清地宁。
寒山抚掌，拾得忻忻。
凭麽会得，旱地遭钉。
春晚怀故山
陆游（宋代）

吾庐烟树间，正占湖一曲。
远山何所似，发鬌千髻绿。
近山何所以，连娟两眉蹙。
涧蟠偃盖松，路暗围尺竹。
海棠虽妍华，态度终不俗。
最奇女郎花，宛有世外躅。
虽云嬾出游，闭户乐事足。
年来殊失计，久耗太仓粟。
淖糜不救口，断简欲满屋。
兀兀不知春，青灯伴幽独。
送子遹
陆游（宋代）

隔一涛江路岂遥，踌躇不觉欲魂销。
寄书勿遣过三日，发渡何曾无两潮。
睡少不关茶作祟，愁多却赖酒时浇。
柯桥西畔斜阳岸，谁为离人惜柳条？
和左经臣移居
许景衡（宋代）

暑往衣仍葛，秋来甑尚尘。北宫尤养勇，东郭故安贫。

去国经时久，临江卜筑新。未能供禄米，愧尔少陵人。
览董评事思归之什因以诗赠
刘禹锡（唐代）

几年油幕佐征东，却泛沧浪狎钓童。欹枕醉眠成戏蝶，

抱琴闲望送归鸿。文儒自袭胶西相，倚伏能齐塞上翁。

更说扁舟动乡思，青菰已熟奈秋风。
舂陵闻雁
寇准（宋代）

萧萧疏叶下长亭，云淡秋空一雁经。
惟有北人偏怅望，孤城独上倚楼听。
醉花阴 客夜咏枕用沈会宗体
沈谦（清代）

鸳鸯绣出偏成对。衬荷钱叠翠。街鼓报三更，怪冷嫌高，欹着何街睡。

无端要拍珊瑚碎。又暗垂清泪。臂玉恐销香，低首寻思，蓦地灯花坠。
阮郎归
仇远（元代）

教他双燕意循循。隔湖杨柳深。芹香泥滑趁新晴。差池来往频。

春浪暖，绿无痕。醒人也醉人。断桥日落水云昏。归舟个个轻。
戊子春术者刘五星谓予寿有八十一感而有作二
吴芾（宋代）

多少同年尽溘然，我今独喜尚安全。
傥延朝夕诚为幸，敢谓犹能十五年。
送大参连士平考绩还江西
杨荣（明代）

连氏旧名阀，奕叶联簪缨。衣冠照云日，诗礼相继承。

君昔英妙年，意气摩苍冥。肄业庠序中，交游皆俊英。

丽泽互滋益，断金坚素盟。群疑日分剖，志笃学乃成。

闽藩棘闱开，多士推先登。骥足骋周道，鹏翮快云程。

东风遂高举，黄甲书姓名。峨峨獬豸冠，出入蒙恩荣。

绣衣炳文彩，柏府扬英声。棱棱晓霜肃，皎皎秋蟾明。

九载陟薇垣，持操固有恒。江西古大藩，自昔称地灵。

湖江属襟带，控引瓯与荆。君至赞旬宣，翼轸腾光精。

恩惠洽黎庶，田野安以宁。芃芃粳稻黄，蔼蔼桑柘青。

箫鼓千万家，弦歌十三城。善政既云就，考绩来天京。

相逢话心素，适慰离别情。九重奏最罢，遥遥复南征。

维时大火流，渐觉天气清。梧叶坠金井，凉飙夺炎蒸。

侵晨出都门，别酒聊共倾。膏车促言迈，分手情不胜。

官河动双橹，彷佛鹅鹳鸣。鲸波息奔骇，万里如掌平。

到官及秋暮，黄菊正芳馨。爰与众君子，报国殚忠贞。

勋崇誉望高，当与庐岳并。
常祀皇地祗五首
佚名（隋代）

礼崇禋祀，神鉴孔明。
牲牲博腯，以炰以烹。
声香蠲洁，品物惟精。
锡以纯嘏，享兹至诚。
题公安知县柳应辰屯田默庵
刘挚（宋代）

语默本无常，此道知者寡。君子默诸心，志气纳陶冶。

至神所安默，可使万物化。精微与道契，密不见纤罅。

世俗默在口，钤若偶人者。至其中所骛，逐逐散万马。

我来观默庵，虚白非外假。天地冥毫芒，今古一昼夜。

物至纷无穷，酬酢甚闲暇。清净老聃烛，寂寞扬氏驾。

养此将有行，性命妙天下。相对坐终日，心惬如嘬炙。

赋诗尚何言，聊为默庵谢。
感兴十首 其一
韩淲（宋代）

迎时上下本谋身，身老难禁物态新。到得朱金为我乐，却嫌人笑我知津。
题朱庆馀闲居四首 其一
牟融（唐代）

潇洒藏脩处，琴书与画图。白丁门外远，俗子眼前无。

楚楚临轩竹，青青映水蒲。道人能爱静，诸事近清枯。
再用韵
赵抃（宋代）

一别三秋一日如，望中红叶已萧疏。曾闻眷注行优召，自顾衰迟未退居。

在昔游从今道旧，平生事契敢忘初。古人最重交情久，堪笑当年汉耳馀。
烛影摇红•为王阮亭题余氏女子绣洛神图
董以宁（清代）

离合神光，有人分得陈思绣。流风回雪更惊鸿，髣髴还重觏。

手把镂金带枕，并明珠、洛川亲授。任人呼作，水上宓妃，宫中甄后。

记得当初，袁家新妇啼痕透。此身早是属君王，不被人僝僽。

愁到弃捐葱韭。也应同、燃箕泣豆。为他想遍，才下鸳针，何曾轻就。
寄朴隐南州
梦观法师（明代）

泖上归来百事慵，一春愁病似衰翁。
卧听溪阁三更雨，数到江花几信风。
旧日亲朋多楚越，孤云踪迹尚西东。
舵楼晚饭人如玉，清梦无时落镜中。
黄几道郎中同年挽词二首
苏辙（宋代）

早岁相从能几时，淮阳花发正游嬉。
鸣弓矍相人如堵，席地沧浪柳作帷。
十载旧游真是梦，一时佳客尚存谁。
遥闻葬日车千两，清酒绵中寄一悲。
寄合淝兄
吴惟信（宋代）

弟兄惆怅各分飞，说着何曾不泪垂。且道十年无一信，是谁千里最相思。

采薇犹记相思处，煮豆浑忘共泣时。莫把诗名沉塞北，归来故国看梅枝。
刘詹事宗器挽诗
倪谦（明代）

先生廉介著孤标，步玉登金志不骄。久擅文名高一代，曾挥史笔记三朝。

胄筵德望追前哲，宫尹清班接上僚。委蜕翛然成永诀，芳魂空赋楚辞招。
和柯狮山大参山中十二景 其五 一溪环碧
黄衷（明代）

滉漾澄秋月一围，溪花隐约淡朝晖。临流偶纵知鱼乐，露湿金光草叶衣。
相严寺僧楼
顾逢（宋代）

镜样湖光照眼明，无风无浪水如冰。
画图只在阑干外，柳下行人楼上僧。
芭蕉雨
谢翱（宋代）

吴楚灯前侣，芭蕉海上身。
凉宵知过雨，病叶与羁人。
白屋愁看晓，沧洲宿语贫。
西南多苦竹，应与越禽邻。
杨柳
郑会（宋代）

忆别东湖两度春，西湖柳眼又新新。
想因一样湖边柳，一样春风一样青。
初寒对酒
陆游（宋代）

晨起常教置一壶，色如鹅氄滑如酥。
侍郎取榼不须笑，司业与如还复酤。
霜路预愁骑款段，雪舟每忆钓菰蒲。
寒花满帽君无笑，醉倒偏宜稚子扶。
舟中作
彭汝砺（宋代）

晓日新晴三月天，征途令我一悽然。谋身独愧声名浅，得地安辞道里千。

匹马荒山嗟困矣，扁舟浊水喜安然。桐庐虽远今伊迩，魂梦先归绛帐前。
次韵王宣义见过夜饮四绝
毛滂（宋代）

空琴谁为奏南风，坐看幽香走篆红。
定卜糟丘度余日，此生那复问蓍丛。
拄杖示子遹
陆游（宋代）

拄杖相从四十年，交情耐久独依然。
西穷巫峡岷江路，北抵岐山渭水边。
早已归休弄泉石，老犹缓步历风烟。
会同钵袋并禅版，付与儿孙世世传。
冬景 其一
黄文仪（清代）

桑枯木落响天风，霞彩云阴暮景中。树色苍苍遮不断，满江还有木芙蓉。
正夫卧疾予往访之正夫置酒因作是诗
彭汝砺（宋代）

来问清漳病，烦置东武酒。敬窥石窌君，爱始士衡母。

大论窥道石，禅关恣深叩。是非弃糠秕，直与造化友。

人游于一世，万事俱非偶。养疾先息念，息念他何有。

此言乃良药，不在砭石后。长日从公游，径醉须五斗。
一月三捷诗
楼钥（宋代）

勇甚鹰扬将，身从虎穴探。
六师心不二，一月捷凡三。
戎卒时非久，边庭战已酣。
神戈穷逐北，露布屡驰南。
貔旅弥思奋，狼心敢肆贪。
七旬有苗格，较德可无慙。
荒村
鲁兰仙（清代）

荒村何所见，茅屋两三椽。人语白云外，秋来黄叶边。

野光吹落日，海气接长天。仰首飞鸿度，凄凄亦可怜。
次韵无极以道寄金山寺佛监五绝三
晁补之（宋代）

鹙子犹应昧此缘，室中那有久如天。
饶师掷过三千界，浮玉西津故俨然。
汉儒二首
刘克庄（宋代）

卖赋长安偶遇知，后车归载远山眉。
可怜犬子真穷相，不见刘郎过沛时。
自河南入关所经皆秦汉旧迹车中无事因仿香山新乐府体率成十章 其四 二崤山
洪亮吉（清代）

逼仄复逼仄，西经二崤山。山溜冲作道，巨石横为关。

关门前，黑如许，西飘秦风东晋雨。南陵北陵事迹陈，遑识夏后兼周文。

止忆晋五帅，秦三臣，为晋胜，为秦奔。晋人虽墨衰，秦人亦素服。

向师茫茫恸秦穆，老臣此时无泪哭。出山一里路渐平，巨石夹道愁纵横。

君不见，山凹不特炎暑酷，瞥有野鹰来攫肉。
句 其十
卢襄（宋代）

想行客过梅桥滑，免老农忧麦垄轻。
季共见和前 其三
周紫芝（宋代）

人把江瑶比荔枝，枇杷楟奈更何疑。桄榔叶外和烟树，想得青红半熟时。
送鉴禅人自天童之江心
释绍昙（宋代）

东谷生涯彻骨贫，烦君说与了师兄。
一从凤宿龙巢后，宝殿无人步月明。
偈颂一百四十一首
释师范（宋代）

七佛已前，无消息处有消息，
那个不知。七佛已后，
有消息处无消息，是人不会。
知不知，会不会，
璞玉浑金，泥团土块。
冬至一阳来复
苏葵（明代）

群阴剥阳阳未生，草木凋委寒严凝。谁知造化有消长，黄钟气动葭灰升。

从兹品汇有生意，老根衰干皆抽萌。自复而临渐于泰，普天引领乾刚行。

百僚此日尽称贺，众中会有扶阳能。应须竭力事培植，勿使群阴仍类兴。
山
丁谓（宋代）

不起纤尘让，宁辞一篑劳。
始从拳石大，终致极天高。
莲顶观归马，蓬壶见负鰲。
器车呈上端，绳检秘崇褒。
水调歌头
陈居仁（宋代）

重过钓台路，风物故依然。羊裘轩上，俯临清泚面孱颜。仰见先生风节，更有两公名德，冰雪照人寒。龙野方驰逐，鸿翼自孤骞。酹壶觞，追往昔，笑华颠。别来三纪，推排曾戴侍臣冠。惭愧君恩难答，聊复守符重绾，敢叹客途艰。少报期年政，行泛五湖船。
春景 柳塘春水漫
刘辰翁（宋代）

柳外澹烟光，芊绵去路长。风花随世界，春水漫池塘。

手种青青许，堤回曲曲香。绿犹深旧雨，流不动斜阳。

濠上知鱼乐，桥边看燕忙。栏干风起晚，人影皱罗裳。
罗浮何君佑夫相访惠诗又出所作水墨鱼戏题卷
李昴英（宋代）

山头钓引千钧鱼，铁桥曾逢稚川奴。
风波平地误点额，戏取墨汗翻模糊。
纵观濠上契妙趣，浩浩胸次涵江湖。
墨云忽从砚池起，拨剌跳出形模殊。
大鱼腾骧撼风雨，小鱼琐碎游荇蒲。
技如元放几许奇，金盘一个松江鲈。
试张亭前涨波影，舂锄飞下傍睢盱。
世间画史少活笔，描写终类鲋肆枯。
文溪一湾浮钓徒，欠得龙眠为严濑羊裘图。
句
冯道（五代）

朝披四袄专藏手，夜覆三衾怕露头。（虏中大寒，

赐道锦袄、貂袄、羊狐貂衾各一。每入谒，悉服四袄衣，

宿馆中，并覆三衾，故云）

牛头偏得赐，象笏更容持。（虏以道有重名，欲留之，

命与其国相同列，所赐皆等。虏赐臣下以牙笏，及腊月赐

牛头，皆殊礼也，道皆得之，以诗谢。以上见《丛苑》）

已落地花方遣扫，未经霜草莫教锄。（《吟治圃》，

见《事文类聚》）

视草北来唐学士，拥旄西去汉将军。（《同光中承旨卢

质节制河中赠》，见《续翰林志》）
【双调】落梅风_太乙宫探梅
赵善庆（元代）

太乙宫探梅
冰花艳，水月魂，斗诗坛醉翁笔阵。自南枝漏泄了湖上春，问东风几番花信？
江楼晚眺
枫枯叶，柳瘦丝，夕阳闲画阑十二。望晴空莹然如片纸，一行雁一行愁字。
秋晴
秋声定，微雨歇，透疏棂纸窗风裂。孤灯儿似知愁恨切，照离人半明半灭。
暮春
寻芳宴，拾翠游，杏花寒禁烟时候。叫春山杜鹃何太愁，直啼得绿肥红瘦。
行坦上人
释祖钦（宋代）

细行循循，大道坦坦。
得处至要，用处至简。
从上一千七百人，七纵八横，
大机大用。肩上无过担片横版，
顶门只具一只正眼。譬如斩一握丝，
一斩俱斩，一切尽斩。
送左殿丞入蜀
欧阳修（宋代）

传闻蜀道难，行客若登天。
紫竹深无路，黄花忽见川。
闻禽嗟异域，问俗访耆年。
欲识京都远，惟应望日边。
将游栟榈二首 其一
李纲（宋代）

栟榈百里远沙溪，水石称为小武夷。千古碧潭涵夜月，两涯翠巘拂朝霓。

猿猱饮涧联修臂，棕木连云擢老枝。天下幽奇多僻远，只疑造物恶人知。
戌兵有新婚之明日遂行者予闻而悲之为作绝句
陆游（宋代）

送女忽忽不择日，彩绕羊身花照席。
暮婚晨别已可悲，犹胜空房未相识。
苏祠新楼呈南皮夫子兼柬玉宾叔峤二君
毛澄（清代）

眉州近城多小山，四围匝作碧玉环。一角微哆放江溜，翠铜古镜磨斑斑。

南皮夫子今文伯，尤爱楼居岸轻帻。微澜瘦竹苏家宅，弹指华严涌百尺。

褰裳高步鸣琤琮，津亭远鼓闻逢逢。墙竿乱矗只复双，堞外知是玻璃江。

蟆颐树色泼浓绿，过江欲西来入窗。窗中有人散巾服，一卷文书映山绿。

晨兴江气染画帘，夜静池光照乔木。冷泉判事咤稀有，似此衡文真绝俗。

暇日招邀罗众宾，放眼浩荡郊原春。青神去鸟向三峡，白马炊烟连五津。

江山如此不尽醉，不见披风台榭成灰尘。胡床坐啸发兴清，城隅落日晚雾横。

斯须云破吐娟月，峨眉正与阑干平。银河斜注带檐挂，珠斗错杂和灯明。

丽谯角动不言起，得句苍寒出新水。红船绿棹系堂侧，欲泛青蘋拾金鲤。

百年草莽那能料，十日嬉娱聊复尔。未识昔时纱縠行，胜事曾否能如此。

先生持节秋当归，贱子亦似飞鸿飞。当前好景且莫掷，后来痛饮知为谁。

只恨杏花零落满阶尽，空听笛声幽怨邻家吹。径须唤起彭城守，共向楼头著羽衣。
句
邹惇礼（宋代）

疏直拙依附，清高无匹俦。
送黄国博知抚州
梅尧臣（宋代）

逆水乘风上，蒲帆满挂樯。
日行知几里，江渺不分疆。
宿浦随潮入，逢人问路长。
临川十万户，勤劳执壶浆。
西园
刘得仁（唐代）

夏圃秋凉入，树低逢帻欹。水声翻败堰，山翠湿疏篱。

绿滑莎藏径，红连果压枝。幽人更何事，旦夕与僧期。
蝉听轩为常州谢同知题
丘浚（明代）

世间何物声最清，秋高嘒嘒寒蝉鸣。常州别驾日无事，公馀徙倚轩前听。

物声妙与人心合，声入心通无限乐。鼓吹何须两部蛙，凄清绝似三更鹤。

初闻一声如拨弦，含商转羽如有言。一声未已一声续，千声万声断复连。

夕阳欲下雨初霁，树影不摇风细细。奏出千腔雅乐声，带得九秋玄露气。

有如伯牙鼓瑶琴，钟期听音知其心。又如南郭闻天籁，至理在心不在音。

天机气到自然应，隐几坐忘真听莹。承蜩手与此耳同，用志不分神乃定。

忽然飞去君不知，目中彷佛常垂緌。声残响绝寂无有，但见委蜕黏高枝。
赠柳圆
李白（唐代）

竹实满秋浦，凤来何苦饥。
还同月下鹊，三绕未安枝。
夫子即琼树，倾柯拂羽仪。
怀君恋明德，归去日相思。
东昌道中
董思凝（清代）

轻风五两此经行，曲岸停舟夜火明。落日楼台临远水，中宵鼓角起严城。

射书人去碑常在，洗耳风高俗尚清。闻道园林多胜概，柳塘桃坞棹歌声。
芙蓉六言四首
刘克庄（宋代）

羞作太真妃帐，宁为屈大夫裳。
帝赏此花高节，别赐一名拒霜。
采石谒李祠题峨嵋亭
释通岸（明代）

江南雨过群峰青，沙边兰桨时一停。青莲居士不可见，千秋空一峨嵋亭。

峨嵋山月还依旧，昔年曾照樽中酒。为问骑鲸飞上天，不知更落人间否。
登第一山 其二
许及之（宋代）

几因护客数登临，怅望神州久陆沉。今日登临身是客，经行应切此时心。
次韵酬刘延中
林季仲（宋代）

门翳蒿莱谁往还，忆君更觉鬓毛斑。
何时共对吟边月，相别犹怜雪后山。
清夜忍闻庭鹤怨，余年应伴海鸥閒。
有人问我今何似，兀兀长如醉梦间。
平山堂
吴潜（宋代）

昔日西风捲地狂，只堪吹雁过潇湘。
黄沙万里暮天远，白水一杯秋井香。
杨柳年年人老大，江山处处客凄凉。
朅来无限兴亡事，泪落淮南古战场。
玉女迎春 柳
彭元逊（宋代）

浅入新年，逢人日、拂拂淡烟无雨。叶底妖禽自语。小啄幽香还吐。东风辛苦，便怕有、踏青人误。清明寒食，消得渡江，黄翠千缕。
看临小帖宜春，填轻晕湿，碧花生雾。为说钗头袅袅，系著轻盈不住。问郎留否。似昨夜、教成鹦鹉。走马章台，忆得画眉归去。
延之寄诗觅道院集，遣骑送呈，和韵谢之
杨万里（宋代）

与君鬓发摠星星，诗句输君老更成。
别去多时频梦见，夜来一雨又秋生。
故人金石情犹在，赠我琼琚雪似清。
谁把尤扬语同日，不教李杜独斋名。
句
佚名（宋代）

城边一水抱城流，城外群山拥郡楼。
谢陈不云寄惠瓜庐字
薛师石（宋代）

我向村中住，无人知姓名。
结庐难得就，种树几时成。
扁榜龙蛇动，飞檐燕雀惊。
自怜幽僻地，因此亦敷荣。
沁园春（寿王高安，七月二十八日）
姚勉（宋代）

超逸天才，文如三松，诗如卢溪。自白莲赋就，已高声价，梅花句出，远见襟期。玉尘精神，瑶林风韵，雪里神仙小氅衣。缑山夕，已再经旬浃，戏鹤重归。

花间凫舄轻飞。便一似元规报十奇。最风流膝上，双亲未老，三槐手种，分付佳儿。人想夷吾，帝思王某，钧轴舍人知未迟。长生药，在玉盘麟脯，琼苑蟾芝。
和杨公济钱塘西湖百题 其十八 陈朝桧
郭祥正（宋代）

岁老枝叶简，春深香气新。可怜湖上桧，曾识井中人。
题俞{扌堇}画八景
曹勋（宋代）

上下天光一碧时，白苹红蓼照晴晖。
汉阳树远江烟起，黄鹤楼空燕子归。
念奴娇
刘镇（宋代）

调冰弄雪，想花神清梦，徘徊南土。一夏天香收不起，付与蕊仙无语。秀入精神，凉生肌骨，销尽人间暑。称轩悉绝，惜花还胜儿女。

长记歌酒阑珊，开时向晚，笑浥金茎露。月浸栏干天似水，谁伴秋娘窗户。困殢云鬟，醉欹风帽，总是牵情处。返魂何在，玉川风味如许。
临川贡士徐子比先世有十万庄今唯一山岿然田
周必大（宋代）

不须十万忆膏粱，有羡崔庄独遣荒。
独秀佳名今暗合，要三二别四壶方。
答庞相家园虽陋春物向荣日冀相车时枉游览未蒙宠降承贶佳章谨次严韵
文彦博（宋代）

一廛幽趣斗城西，竹映轩窗柳拂堤。园吏每誇风物美，主人常叹簿书迷。

碧池荷动观鱼戏，朱槛梧倾待凤栖。惟愿毗耶长者至，莫忧花里有莺啼。
借虚谷太博狂吟十诗韵书怀并呈太博
杨公远（宋代）

钟鼎箪瓢信宿缘，且将閒逸度余年。
诗敲雪月风花夜，画卷江湖烟雨天。
三尺焦桐方外友，一泓老砚郭边田。
自惭野趣无拘束，敢和清吟一十篇。
浪淘沙·一泊沙来一泊去
白居易（唐代）

一泊沙来一泊去，一重浪灭一重生。
相搅相淘无歇日，会教山海一时平。
探芳信
史达祖（宋代）

谢池晓。被酒滞春眠，诗萦芳草。正一阶梅粉，都未有人扫。细禽啼处东风软，嫩约关心早。未烧灯，怕有残寒，故园稀到。

说道试妆了。也为我相思，占它怀抱。静数窗棂，最欢听鹊声好。半年白玉台边话，屡见钩小。指芳期，夜月花阴梦老。
颂古五首
释原妙（宋代）

滴通身是烂脓，更无一点落西东。
若言不是知音者，未免风吹别调中。
偈倾一百六十九首
释智朋（宋代）

伶俐衲僧，讨甚巴鼻。
著脚处寸草不生，著眼时佛祖扫地。
且道以何为扭，不爱南山爱鳖鼻。
城东行事去李简夫甚迩可以卜见而俱有往返之禁因戏为歌驰寄
彭汝砺（宋代）

故人咫尺水东头，我欲见之心悠悠。有足欲往不自由，形骸静对莺花留。

我思肥陵昔之游，云雾密锁城上楼。把酒待月生海陬，月到行午醉未休。

濡须南池水中洲，脱帽散发寻渔舟。夕阳扶栏持钓钩，白蘋风起寒飕飗。

别来纷纷几春秋，彼此待尽栖林丘。滴泪落水东争流，肺肝虽大不容忧。

残息乃复如悬疣，得官相望真如囚。李夫子，借使复得把酒与子饮，其乐还如昔时不。

我今鬓发已丝志已偷，力不能前钝如牛。泡浪亦悟吾生浮，尚壮欲以华簪投。

日月逐逐同传邮，何用自与身为矛。我歌草草子须酬，欲读子歌销我愁。
寄游定夫
杨时（宋代）

忆昨相逢凤山趾，驹隙骎骎余半纪。
君趋乌府近清光，陆海惊涛涨天起。
云帆大舸半摧溺，舣岸得全诚偶尔。
我时捧檄赴京渚，放浪江湖一浮蚁。
谈书考古老无用，哺啜糟醨咀糠秕。
东归虽复有民社，为米折腰良可耻。
市朝纷纷真羿彀，朔干燕弧不容拟。
投身中地竟谁免，未信棘端能捍矢。
重楼百尺卧玄德，问舍求田不须鄙。
早岁结邻初有约，齿豁头童今老矣。
筑田预想傍田庐，负耒耦耕何日始。
答圣俞
欧阳修（宋代）

人皆喜诗翁，有酒谁肯一醉之。
嗟我独无酒，数往从翁何所为。
翁居南方我北走，世路离合安可期。
汴渠千艘日上下，来及水门犹未知。
五年不见劳梦寐，三日始往何其迟。
城东赚河有名字，万家弃水为污池。
人居其上苟贤者，我视此水犹涟漪。
入门下马解衣带，共坐习习清风吹。
湿薪荧荧煮薄茗，四顾壁立空无遗。
万钱方丈饱则止，一瓢饮水乐可涯。
况出新诗数十首，珠玑大小光陆离。
他人欲一不可有，君家筐箧满莫持。
才大名高乃富贵，岂比金紫包愚痴。
贵贱同为一丘土，圣贤独如星日垂。
道德内乐不假物，犹须朋友并良时。
蝉声渐已变秋意，得酒安问醇与醨。
玉堂官闲无事业，亲旧幸可从其私。
与翁老矣会有几，当弃百事勤追随。
举第三孙酬韩煦仲诗扇金麟步元韵
邓云霄（明代）

修竹迎风扫石坛，招携酒伴出江乾。花筵正拥秋香醉，歌扇时翻锦字看。

膝上孩提供宴笑，尊前汤饼集衣冠。金麟分得君家瑞，遥待仙舟上夜欢。
和柳子玉官舍十首·芭蕉
黄庶（宋代）

有底春风能好事，解将刀尺翦青天。
知君新得草书法，旋卷碧云供小笺。
海隅真隐 其三
黄廷用（明代）

地偏真远俗，性适即娱情。只与碧云侣，曾闻黄犬惊。

春花各入意，风竹自成声。前浦深流绿，垂竿芳饵轻。
莎庭
释文兆（宋代）

苒苒从莎长，凄凉雨乍晴。穷秋閒客步，落日乱蛩鸣。

近接苔阶迥，遥连竹径平。杖痕兼鹤迹，来往自纵横。
读史
陆文圭（元代）

魏延及杨仪，两人蜀俊乂。
各怀专忌心，曲直竟谁在。
孔明惜其才，未尝辄偏废。
渭南反斾归，师在千里外。
朝臣意左右，魏为杨所害。
杨亦不得死，晚用姜维辈。
蜀竟以是亡，束手付邓艾。
艾复矜其功，受制于钟会。
四人共一律，皆以专忌败。
家国莫不然，鸣呼可为戒。
朝梳怨
曹彦约（宋代）

朝梳九叠云，到暮不成雨。一日变千丝，只作愁机杼。

愁至云成变，小雨和丝落。愁去脸成霞，雨霁庭下花。

折花愁雨湿，护惜鲛绡立。蜂蝶爱花红，花心应未同。
余僮张一颇慧闻余有登山之谋力劝行及入山乃
王履（宋代）

只道余成解析薪，岂知清思也能分。
子渊虽是吾宗族，断不依它制约文。
暮登香山
吴扩（明代）

石门亘西天，幽花央山路。归鸟竞喧呼，夕阳隐芳树。

登登青厓端，偶与群公遇。散坐云壑间，会兹静中趣。

纤月何娟娟，清风洒襟素。
赋得盈盈楼上女纤纤出素手和马荆阳督学刘望奎太守之作
邓云霄（明代）

柳拂轻丝草似裀，楼头思妇晓妆新。调弦未写三春恨，褰幌偏骄百媚身。

玉笋小垂栏外手，秋波遥望意中人。紫骝年少空肠断，未许窥帘赋洛神。
浣溪沙
李公昴（宋代）

笋玉纤纤拍扇纨。戏拈荷叶起文鸳。水亭初试小龙团。

拜月文文频祝愿，花枝低压云偏。倩人解梦语喧喧。
游武夷二绝
李洪（宋代）

平湖高柳绿千堆，莫为寻芳取次回。
欲访同参德云老，别峰霁色夕阳开。
西江月（重阳再作）
李处全（宋代）

窗户风薰端午，楼台月满中秋。阴晴寒暑总无忧。几事不如重九。

落帽何羞种种，看山都付悠悠。黄花已作醉乡游。梦觉黄花在手。
玛瑙坡四咏
释智圆（宋代）

玛瑙坡前树，春来亦著华。
雨晴烟乍敛，浓艳斗朝霞。
植花于假山
袁说友（宋代）

岩石棱棱巧，盆池浅浅开。
空山初幻花，方丈小飞来。
屈曲清泉溜，参差细草栽。
只今山在眼，着眼便徘徊。
送谢师直南阳上坟
梅尧臣（宋代）

跃马清明前，行将拜孤垅。
松吹送悲声，缘缨泪如涌。
三岁宰南方，奠斝阻亲捧。
山下独徘徊，雨来云蓊蓊。
五丈渠
晁补之（宋代）

五丈渠，河水啮堤三里余。
悬流下喷水渤潏，讹言相惊有怪物。
泺东渔子浮两舠，清晨径流双鬣摇。
惊人跳起横触岛，大鲟十尺长夭矫。
杀之信宿不敢言，并村稍稍闻者諠。
伐鳞封肉担揭去，两日一村猫犬饫。
夜来水泛州西原，青青百顷白波翻。
里巫推变咎渔子，豫且贼神实为此。
此邦一年不榖食，卖鱼取钱当常职。
闻道相家口，津人无敢凭。
大鱼死，小鱼灵
乌衣巷
朱存（唐代）

人物风流往往非，空余陋巷作乌衣。
旧时帘幕无从觅，只有年年社燕归。
满庭芳（送别）
李石（宋代）

江草抽心，江云弄碧，江波依旧东流。别筵初散，行客上兰舟。休东阳关旧曲，青青柳、无限轻柔。应争记，三年乐事，珠翠拥鳌头。

离愁。知几许，花梢著雨，红泪难收。看烟火吴天，万里悠悠。一望珠宫绛阙，蓬莱路、应在皇州。仍回首，蜀山万点，明月满南楼。
凌云行
杨杰（宋代）

淮国耕钓夫，素嗜山川乐。补吏来盱江，潜解蓝绶缚。

独上凌云亭，青梯入寥廓。万象富观览，面面峻岩壑。

天风袭衣襟，綵霞半空落。仙家鸡犬鸣，惊起巢松鹤。

胜游最后时，萍梗念飘泊。回首顾人间，红尘满城郭。
雌雉卜
洪亮吉（清代）

羽肃肃，飞来手中伏，男王叩头女王祝。欲得粟，须剖腹。

腹中粟如玉，今年谷大熟。九层楼中仙乐作，苏毗千秋，阿修罗万福。
春江小雨
薛季宣（宋代）

小雨春风里，澄江满涨痕。沙平波渺渺，山远雾昏昏。

短棹烟尘细，浮云天地根。将迎倦无已，羞目旧杯尊。
六言四
邓深（宋代）

百千年阵碛在，六七月雪流来。
文笔手巾南向，白盐赤甲东回。
次弟观与雪航韵
陈著（宋代）

老友姑从方外求，危时亦可少纾忧。
笑图难赘余人契，病室应纾一世愁。
淡饭是缘终有味，故山虽好莫回头。
满航雪意元无价，住色空中是应酬。
觉道同玩梅
张嵲（宋代）

雪尽径泥乾，团栾绕树看。
玉梅呈素艳，霜重月华寒。
一萼半含春意密，数苞未破胭脂粒。
斜枝倒浸碧池深，罗衣暗惹香风湿。
须知贾午最多情，绣囊偷佩芳筵惊。
又疑仙人下姑射，玉容寂寞幽态清。
去年梅花开，干戈犹未扫。
今年梅花开，劝君休草草。
莫待子规啼，梅花满地蝴蝶飞。
癸亥自夏徂秋偶有所得汇而录之既无次序亦不标题 其一
濮文暹（清代）

微笑忽破睡，情梦媚幽独。春烟定后痕，荡漾在心目。

欲说境已志，鸟语碎空绿。
雪岸鸣䳺
元好问（金朝）

离离残雪点荒丛，更著幽禽惨淡中。笑杀画帘双燕子，秋千红索海棠风。
答人寄吴笺
赵燕如（明代）

感君寄吴笺，笺上双飞鹊。
但效鹊双飞，不效吴笺薄。
奉送凌汝成中丞抚郧阳因柬汪中丞伯玉
王世贞（明代）

才闻抗疏乞林丘，又见除书出帝州。北极烟云时自变，东山花月未堪留。

地分秦楚连中夏，城带郧襄控上游。羊杜只今高宴会，千秋岘首失风流。
谢叶处士写照
楼钥（宋代）

老我旧曾官日边，随众年除仍岁迁。
母子日夜念乡国，但欲共耕绵上田。
叶君写照妙一世，画我形模在山水。
有如虎头貌幼舆，正合置之岩石里。
犹记有客为谀言，盍更野服为貂蝉。
我笑不答心不然，拂衣径得归林泉。
归来岁月不知久，十余年中何不有。
此心炯炯尚如丹，只为幽忧成老丑。
久矣与世俱相忘，荷君念我应老苍。
新图白髭添一二，岂知双鬓皆成霜。
两图对挂耿相照，顾盼从容成一笑。
更添松竹作寿星，我已甘心就枯槁。
人言姿态与真同，如照止水窥青铜。
明知已非故吾矣，小孙指点能呼翁。
君居天街号称首，侯王生面罗左右。
边头飞将新立功，飒爽英气照窗牖。
名满四方求者多，千金造门君不呵。
能事固不受促迫，应酬虽繁可柰何。
胡为有暇及衰朽，楚楚装池意尤厚。
我今已是行路人，不须重累丹青手。
金鳌山善际寺题壁
佚名（宋代）

牡砺滩头一艇横，夕阳多处待潮生。
与君不负登临约，同向金鳌背上行。
虞美人
陈与义（宋代）

扁舟三日秋塘路。平度荷花去。病夫因病得来游。更值满川微雨、洗新秋。

去年长恨拿舟晚。空见残荷满。今年何以报君恩。一路繁花相送、过青墩。
送蹇藏用之平阳
魏野（宋代）

蜀客贫游晋，山川木落空。
军闲无虏寇，俗俭有尧风。
雁急长天外，驴迟落照中。
圣君方选士，莫便叹途穷。
送清江王守赴召
杨万里（宋代）

世言富贵易得家世难，有贤父兄兄弟未渠贤。君不见祖孙父兄兄与弟，根兰树玉枝亦桂。

魏晋以来谁兄家，只数江淮一王氏。世言淮水若绝渠不昌，不知淮水有绝渠更长。

请看南朝到吾宋，中间人物无阙空。有曾有旦继茂弘，即今紫枢继兄明。

昔才一人今三人，后者玉振前金声。阿枢更有金玉阿兄兄，两有刚方兼岂弟。

清江五马来自东，三年一日一春风。又闻一节唤归去，父老拦街遮不住。

唤它父老且细听，朝家也要好公卿。父老莫与朝家争，打鼓发船催速行。
伏睹亲征榜又闻韩侯过江北是皆可喜然小臣区区亦有不胜忧者辄次韵成鄙句呈子骏侍郎
李光（宋代）

亲征一纸诏书颁，顿觉中原气象还。漫说风沙临瀚海，遥怜草木旧淮山。

百年社稷倾危后，一掷乾坤胜负间。北望銮舆心共折，小臣无路得追攀。
祫飨回升楼 其二
郊庙朝会歌辞（宋代）

端闱壮丽，羽卫骁腾。天仪毕晔，如日之升。千官景从，万宇仰承。

辉光四充，介福其膺。
二月十五日游兴教寺
刘黻（宋代）

一僧癯似竹，结坐对观音。
但见夕阳过，不知春事深。
茗芳留野客，树老集巢禽。
卓锡泉千古，冷然照此心。
秋霁望月
刘敞（宋代）

明蟾此夜新，伫立爽精神。几夕隔霖雨，相看如故人。

风生疑折桂，云过欲埋轮。应有关山客，长歌泪满巾。
谒金门
周琼（清代）

风屑屑。吹冷一帘新月。深院蔷薇和影折。兜裙红刺审。

昨夜露薇苔滑。早又残花薇叶。闲倚红窗寻绿蝶。掀帘银蒜揭。
携家从允迪借居鸬鹚源上沈必先侍御有诗宠其行次韵并呈二公二首 其一
刘一止（宋代）

飘零暮景今如许，惭愧高人久卧庐。好客儿童总欢喜，多情草木自扶疏。

百年梦幻真何有，一壑风烟尚借居。寄谢南台温御史，此身休戚正关渠。
赠何叔莲秀才
释今回（明代）

青春隽气几如君，高绝眉棱海岳云。想有文章干县令，相逢行李在江濆。

蕙兰入笔香图画，蝌蚪探奇石籀文。还拟芳踪追白社，宗雷居士旧同群。
偈颂三十四首
释如净（宋代）

六年落草野狐精，跳出浑身是葛藤。
打失眼睛无觅处，诳人刚道悟明星。
送辛帅三山
韩淲（宋代）

暂著鹓行却建牙，此身何地不为家。闽山又作年时梦，吴会分为眼底花。

舒卷壮怀公自笑，往来行李士争誇。棠阴应有邦人望，笳鼓西风拥帅华。
横参楼和老杜韵
薛师石（宋代）

僻懒便幽处，江湖称隐心。
地偏欣改观，楼豁喜初临。
暖日低轻帽，良朋接短襟。
潮耸全有韵，帆影半回阴。
以麓添重色，鲈风出浅林。
屿头烟瘴远，沙觜浪痕深。
寂静云归壑，瓓珊月近参。
人家已鼻睡，渔父尚讴吟。
造化由来久，周回忽见今。
爱他斜日照，颠倒数山沈。
杂曲歌辞。东飞伯劳歌
李暇（唐代）

秦王龙剑燕后琴，珊瑚宝匣镂双心。谁家女儿抱香枕，

开衾灭双愿侍寝。琼窗半上金缕帱，轻罗隐面不障羞。

青绮帏中坐相忆，红罗镜里见愁色。檐花照月莺对栖，

空将可怜暗中啼。
项羽
张耒（宋代）

沛公百万保咸阳，自古柔仁伏暴强。
慷慨悲歌君勿恨，拔山盖世故应亡。
周郎蚤夭项女未适而死殉之合葬于周
王世贞（明代）

君是岐路人，女是父母身。父母业已许，那能不属君。

君今既玉折，女岂独瓦全。生当愧白日，死当快黄泉。

丹旐从东去，素旐从西来。两旐东西合，缠绵不得开。

黄蘖化为松，那知苦中久。十六项家女，千年周家妇。

君面女不知，女心君应得。不似郤家儿，仓舒浑未识。

团栾女贞树，煜若银河洗。不似韩凭木，将情作连理。

伯夷岂殷民，为殷表君臣。首阳一抔土，万古归其仁。

我欲竟此曲，此曲悲且长。结为金与石，融为冰与霜。
祗奉天书六首 朝元殿酌献用《瑞安》。
郊庙朝会歌辞（宋代）

妙道非常，神变无方。惟天辅德，灵贶诞章。玄文昭锡，宝历弥昌。

礼崇明祀，式荐馨香。
缘识
宋太宗（宋代）

如花遇雨湿泷冻，審此言谈大道中。
世上几人知举措，故然不与我心同。
还自舅家书所感
王安石（宋代）

行行过舅居，归路指亲庐。
日苦树无赖，天空云自如。
黄焦下泽稻，绿碎短樊蔬。
沮溺非吾意，悯嗟聊驻车。
寄送潘文叔恭叔二首
赵蕃（宋代）

已道衡州远，而今又广州。
壎篪君膝下，风寸我蛮陬。
至矣贫而乐，谁云富可求。
斯文失张宫，吾道属朱刘。
诉衷情·太虚寥廓杳无涯
侯善渊（元代）

太虚寥廓杳无涯。元＊混中华。回眸斡旋鼎鼐，玉液泛金砂。辉神彩，迸光霞。晃琼葩。云收波渺，海净天空，广漠之家。
莲花峰次敬夫韵
林用中（宋代）

十丈花开自白莲，峰头花色更鲜妍。
分明会得濂溪趣，强作新诗续古篇。
忆昔行别阎侃
李梦阳（明代）

忆昔少年时，遨游咸阳都。邂逅尘埃里，相邀入酒垆。

半酣击剑起，挟弹青门隅。风蓬离本根，奄忽浮云徂。

聚散良靡期，晤言谁复图。濛濛零雨辰，悠悠梁园途。

翩翩白马鸣，蔼蔼朱华敷。昔逢美姿颜，今也白头颅。

中藏难遽宣，相看但捋须。前路浩崎岖，爱子衰暮躯。
留别
杨凝（唐代）

玉节随东阁，金闺别旧僚。若为花满寺，跃马上河桥。
和詹德秀出南汰二首
王之道（宋代）

小沼鸣蛙吹，虚堂堕燕泥。
对花容命酒，书事喜分题。
僧舍乔林北，田家古道西。
鹁鸠晴唤妇，谷谷傍人啼。
题云州卞鹗皋七十寿诗
朱浙（明代）

檗翁檗翁好气魄，瑰奇磊落风云客。壶山兰水不住身，淮海维云有旧宅。

云州城市多故人，就中谁与最相亲。倾囷倒廪重然诺，鹗皋端合如翁人。

少壮交游今白首，江北江南前来久。春风昨日寄缄书，千里殷勤问安否。

此翁年纪今几何，问道如翁还较多。泛湖夜醉船头酒，舞影时翻月下蓑。

檗翁强健天所假，出处安危系天下。东山非久卧安石，洛下行当起司马。

中流击楫大江深，官堤杨柳增繁阴。故人出迓邮亭外，尽说相思一片心。
送瞿睿甫同其子应甲还黄梅
欧大任（明代）

关榆霜落蓟门天，客似缇萦草奏年。关下拥看童子骑，江头寻识孝廉船。

白珩南去终名楚，赤兔西来更入燕。闻道兰台称世业，书成应向石渠传。
送李寿夫司训之繁昌
罗钦顺（明代）

秋日河桥杨柳疏，几人携酒送征车。官清最喜逢迎少，俸薄宁论服食馀。

红烛夜传斋内火，青山朝对案头书。严君会有东游兴，入馔偏多白白鱼。
偈颂九十三首 其四十七
释梵琮（宋代）

片纸展信旗，舒卷通消息。其中一个字，今古无人识。
送铅山周尉
晏殊（宋代）

风烟古上饶，属邑寄山椒。
仇览同栖棘，陶潜共折腰。
安与方就养，黄绶岂辞遥。
善绩青箱业，兴廉有汉条。
七和
刘克庄（宋代）

南宫放榜已蜚英，此阙传胪却漏名。
潜救八人文最敏，尽归一漏气难平。
白生作麽教持杵，越石争些已见坑。
莫倚晴天频吐绶，儿童见了又须惊。
复偶见
韩翃（唐代）

半身映竹轻闻语，
一手揭帘微转头。
此意别人应未觉，
不胜情绪两风流。
山居诗 其三十三
释延寿（宋代）

万象从来一径通，但缘分别便西东。遗簪祇为情难尽，泣路方知意未穷。

偃仰不抛青嶂里，往来多在白云中。平生分野应难比，涧饮林栖得古风。
蒋中丞庭下芙蓉三首
滕岑（宋代）

西风吹下一庭秋，秋自无聊花更愁。
醉脸晚来红拂掠，未妨萧瑟却风流。
哭{匠斤换赣}十五章
辛弃疾（宋代）

汝父诚有罪，汝母孝且慈。
独不为母计，仓皇去何之。
次韵和永叔雨中寄原甫舍人
梅尧臣（宋代）

赖得春巢燕未归，高檐终日雨衰衰。
细笼芳草踏青後，欲打梨花寒食时。
美景已嗟空过尽，名园犹许悮相随。
锦鞍切莫九衢去，拍拍一如鹅鸭池。
陪粹翁举酒於君子亭下海棠方开
陈与义（宋代）

世故驱人殊未央，聊从地主借绳床。
春风浩浩吹游子，暮雨霏霏湿海棠。
去国衣冠无态度，隔帘花叶有辉光。
使君礼数能宽否，酒味撩人我欲狂。
虞美人
陈克（宋代）

小山戢戢盆池浅。芳树阴阴转。红阑干上刺蔷薇。蝴蝶飞来飞去、两三枝。

绣裙斜立腰肢困。翠黛萦新恨。风流踪迹使人猜。过了斗鸡时节、合归来。
题仁坑铺
赵蕃（宋代）

四松离立类岩幽，遮我聊为半日留。
更恨月明清影夜，不能于此听飕飕。
四时和为玉烛诗
王禹偁（宋代）

尧舜钦天日，羲和正历时。
铜浑列辰象，玉烛照华夷。
真宰潜能秉，飞廉讵可吹。
祥光长赫矣，佳号得温其。
衔处非龙首，燃来岂凤脂。
皇明方比盛，监物自无私。
那霸泉 其一
陶弼（宋代）

昔年观地志，此水出牂牁。断岸深无底，平流暗起波。

感恩来客少，射影短狐多。未老诸蛮在，楼船空再过。
自章泉泊施寺雨中见梅盖秋尝宿此
韩淲（宋代）

秋风秋雨又冬霜，山路山溪任短长。邂逅留连随地饮，峥嵘竹外见梅芳。